CELEX: 62020TN0528
Language: sk
Date: 2020-08-18 00:00:00
Title: Vec T-528/20: Žaloba podaná 18. augusta 2020 – Kočner v. Europol

12.10.2020   
            
            
               SK
            
            
               Úradný vestník Európskej únie
            
            
               C 339/29
            
         
      Žaloba podaná 18. augusta 2020 – Kočner v. Europol
      (Vec T-528/20)
      (2020/C 339/37)
      Jazyk konania: slovenčina
      
         Účastníci konania
      
      
         Žalobca: Marián Kočner (Bratislava, Slovensko) (v zastúpení: M. Mandzák a M. Para, advokáti)
      
         Žalovaná: Agentúra Európskej únie pre spoluprácu v oblasti presadzovania práva (Europol)
      
         Návrhy
      
      Žalobca navrhuje, aby Všeobecný súd:
      
                  —
               
               
                  zaviazal žalovaného zaplatiť žalobcovi čiastku 100 000,- EUR, a
               
            
                  —
               
               
                  zaviazal žalovaného nahradiť žalobcovi trovy konania.
               
            
         Dôvody a hlavné tvrdenia
      
      Predmetom žaloby je návrh podľa čl. 268 ZFEÚ na priznanie náhrady škody na základe mimozmluvnej zodpovednosti spôsobenej žalobcovi z dôvodu dvoch škodných udalostí. Prvá škodná udalosť spočíva podľa žalobcu v tom, že došlo k spracovaniu osobných údajov žalobcu žalovaným bez súhlasu súdu alebo nezávislého správneho orgánu akvizíciou a extrakciou dát mobilných telefónov, ako i únikom údajov z prostredia žalovaného (škodná udalosť č. 1). Druhá škodná udalosť spočíva údajne v tom, že žalovaný vypracoval oficiálnu správu, v ktorej uviedol, že žalobca je uvedený v tzv. „Mafiánskych zoznamoch“ .
      Na podporu svojej žaloby žalobca uvádza dva žalobné dôvody:
      
                  1.
               
               
                  Prvý žalobný dôvod je založený na protiprávnom konaní žalovaného spočívajúci v úniku osobných údajov žalobcu z dispozície žalovaného, ktoré je zodpovednosťou žalovaného podľa čl. 38 ods. 7 Nariadenia č. 2016/794 (1). V prípade únikov dát zo zabezpečených mobilných telefónov došlo k zásahu do práv chránených Chartou základných práv Európskej únie, pričom v príčinnej súvislosti so škodnou udalosťou č. 1 došlo k vzniku nemajetkovej ujmy, ktorú žalobca vyčísľuje na 50 000,- EUR za škodnú udalosť č. 1.
               
            
                  2.
               
               
                  Druhý žalobný dôvod je založený na zaradení žalobcu do tzv. „Mafiánskych zoznamov“, pričom tieto nie sú upravené žiadnym právnym predpisom, či na úrovni práva EÚ alebo vnútroštátneho práva, či už Slovenskej republiky alebo členského štátu EÚ a toto zaradenie žalobcu je explicitným zásahom nezákonného spracovania osobných údajov. Tieto zoznamy zjavným spôsobom zasahujú do práv chránených Chartou základných práv EÚ s poukazom na judikatúru Súdneho dvora Európskej únie, ako i judikatúru Európskeho súdu pre ľudské práva. V príčinnej súvislosti so škodnou udalosťou č. 2 došlo k vzniku nemajetkovej ujmy, ktorú žalobca vyčísľuje na 50 000,- EUR.
               
            
         (1)  Nariadenie Európskeho parlamentu a Rady (EÚ) 2016/794 z 11. mája 2016 o Agentúre Európskej únie pre spoluprácu v oblasti presadzovania práva (Europol), ktorým sa nahrádzajú a zrušujú rozhodnutia Rady 2009/371/SVV, 2009/934/SVV, 2009/935/SVV, 2009/936/SVV a 2009/968/SVV (Ú. v. EÚ L 135, 24.5.2016, s. 53).